Дунейм щыхъыбархэр

Урысейм и щIыщIагъ гъэтIылъыгъэ нэхъ ин дыдэу къалъытэ налмэсыр иджыблагъэ аукционым щащащ, сом мелардым щIигъу хуэзэу.
Швейцарием и Женевэ къалэм щаща налмэс телъыджэр Якутием и къыщIэхыпIэхэм ящыщ зым къыщагъуэтат. Ар телъыджэу къыщIалъытар, дыркъуи IэпапIи темылъу, къабзэ дыдэу апхуэдэ мывэ къыщагъуэтыр зэзэмызэххэщи аращ. Карати 100,94-рэ хъу мывэ лъапIэр «Кристис» сату щIыпIэм щищащ налмэс къыщIэхыным елэжь «Алроса» урысей компанием.
IэщIагъэлIхэм зэрыжаIамкIэ, бриллиантыр къызыхащIыкIа налмэсыр карат 207,29-рэ хъурт. Ар хъуэным илъэсрэ ныкъуэм щIигъу ихьащ. Мывэ лъапIэхэм елэжь хамэ къэрал IэщIагъэлIхэм къызэралъытамкIэ, дэбгъуэн щымыIэ хьэпшып дахащэ хъуащ ар.
Урысейм и социологхэр цIыхухэм яхэупщIыхьащ IэщIагъэ нэхъ щхьэпэу, пщIэ зыхуащIу къалъытэхэр къагъэнэIуэн папщIэ. Курыт еджапIэхэр къэзыухауэ зрагъэгъуэтыну IэщIагъэхэр къыхэзыхыну къызыпэщыт щIалэгъуалэм къахуэщхьэпэнщ мы Iуэхур.
ЗэупщIахэм я процент 60-м нэблагъэм псом япэ ирагъэщащ дохутыр IэщIагъэр. Абы кIэлъокIуэ егъэджакIуэмрэ къегъэлакIуэмрэ.
Жылагъуэм пщIэ щызиIэ IэщIагъэхэм апхуэдэуи хагъэхьащ мафIэсгъэункIыфIхэр, щIэныгъэлIхэр, дзэм хэтхэр, инженерхэр, кхъухьлъатэзехуэхэмрэ мафIэгухэр зезыгъакIуэхэмрэ, ухуакIуэхэмрэ шахтёрхэмрэ.
♦Кооперативхэм я дунейпсо махуэщ
♦Днепр псым и дунейпсо махуэщ
♦Уфологым и дунейпсо махуэщ
♦Спорт журналистым и дунейпсо махуэщ. 1924 гъэм бадзэуэгъуэм къызэрагъэпэщащ спортым тетхыхь, тепсэлъыхь журналистхэм я дунейпсо зэгухьэныгъэр.
♦Узбекистан Республикэм и къэрал гербыр къыщащта махуэщ
♦Азербайджаным и полицэм и лэжьакIуэхэм я махуэщ
♦Къэзахъстаным и дипломатие IэнатIэм и лэжьакIуэм и махуэщ
♦1556 гъэм пащтыхь Грозный Иван Астрахань щIыналъэр Урысей къэралыгъуэм хигъэхьащ икIи Астрахань хъаныгъуэр икъутэжащ.
♦1860 гъэм Владивосток къалэ-кхъухь тедзапIэм и лъабжьэр ягъэтIылъащ. Иджыпсту ар УФ-м и Приморскэ крайм и къалащхьэщ.
♦1964 гъэм «Къэббалъкъгаз» трестыр къызэрагъэпэщащ.
♦1975 гъэм Ростов - Владикавказ гъущI гъуэгум мафIэгухэм щызекIуэу щIадзащ.
♦1976 гъэм Вьетнам Социалист Республикэр къызэрагъэпэщащ, Ищхъэрэ, Ипщэ Вьетнамхэр зэгуагъэхьэри. И къалащхьэ Сайгон и цIэр Хошимин жиIэу зэрахъуэкIащ.
♦1990 гъэм къызэIуахащ КПСС-м и иужьрей, ХХVIII, съездыр. Ар бадзэуэгъуэм и 13 пщIондэ екIуэкIащ.
♦1913 гъэм къалъхуащ шэрджэс усакIуэ Гъуэщокъуэ Хъусин.
♦1957 гъэм къалъхуащ актрисэ, кинорежиссёр, жылагъуэ-политикэ лэжьакIуэ Яковле­вэ Александрэ.
♦1978 гъэм къалъхуащ уэрэджыIакIуэ, УФ-м щIыхь зиIэ и артисткэ Гурцкая Дианэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 28 - 29-рэ, жэщым градус 19 - 21-рэ щыхъунущ.
Зыгъэхьэзырар ЖЬЭКIЭМЫХЪУ Маринэщ.
